PRITARTA

Kauno rajono savivaldybės tarybos

2022 m. vasario 24 d. sprendimu Nr. TS-

**KAUNO RAJONO BABTŲ KULTŪROS CENTRO 2021 METŲ VEIKLOS ATASKAITA**

**I. INFORMACIJA APIE ĮSTAIGĄ**

1.1. Kauno rajono Babtų kultūros centras, įstaigos buveinė:LT-54334, Kauno r. sav., Babtų mstl., Sodų g. 1

1.2. Telefono Nr.: 8-699-28407; 8-37-555141

1.3. El. pašto adresas: [*babtukc@gmail.com*](mailto:babtukc@gmail.com)

1.4. Interneto svetainės adresas:  [*Babtų kultūros centras (babtukc.lt)*](https://babtukc.lt/)

1.5. Socialinių tinklų platformos/ adresai: [*https://www.facebook.com/Kauno*](https://www.facebook.com/Kauno) *rajono Babtų kultūros centras;* [*https://www.facebook.com/*](https://www.facebook.com/) *Vandžiogalos laisvalaikio salė; http://.www.YouTube/*[*Babtų*](https://www.youtube.com/channel/UCcM70TotwcyOaKjGV24gH-w) *kultūros centras*

1.6. Įstaigai patvirtinta kategorija: II kategorija

1.7. Vidaus struktūra: Kauno rajono Babtų kultūros centrui (toliau Centras) priklauso Vandžiogalos laisvalaikio salė. Įstaigos buveinė: LT-47468 Kauno r. sav.,Vandžiogalos mstl., Parko g. 6

1.8. Centro savivalda: 2021 m. vasario 19 d. direktoriaus įsakymu Nr. T1-15 patvirtinta naujos sudėties centro taryba. Taryba sudaryta iš 6 narių: 2 kultūros centro darbuotojai, Babtų ir Vandžiogalos seniūnai, 2 bendruomeninių organizacijų atstovai iš aptarnaujamų seniūnijų

**II. VADOVO ŽODIS**

2021 metų darbus pradėjome vyriausybės paskelbto karantino sąlygomis, kurios įtakojo visą kultūros centro vykdomą veiklą. Karantino laikotarpiu Centro paslaugos buvo teikiamos ne tik virtualiuoju būdu, bet ir ieškota kitų pateikimo būdų, užtikrinant kultūrinių paslaugų gyventojams nenutrūkstamumą. Itin sėkmingai paminėta Vasario 16 – osios šventė. Suorganizuota akcija pritraukė kelis tūkstančius gyventojų ne tik iš Babtų, bet ir kitų gyvenviečių. Kovo 11 – osios proga kultūros centro orkestras „Algupys“ sveikino gyventojus Babtų miestelio centro matomiausioje vietoje. Sukurta tinklalaidė „Pro rakto skylutę“ apie žymius Babtų seniūnijos gyventojus – skulptorius, fotografus, menininkus -sulaukė daugybės peržiūrų ir pasidalinimų. Kolektyvų vadovai dalyvavo įvairiuose nuotoliniuose konkursuose. Naujai suburtas moterų vokalinis tercetas Kauno rajono Raudondvario kultūros centro organizuotame nuotoliniame konkurse „Mes dar dainuosim“ užėmė trečiąją vietą.

Metų pradžioje sulaukėme Lietuvos Nacionalinio kultūros centro konkurso „Aukso paukštė“ – geriausio meno mėgėjų kolektyvo - rezultatų. Pučiamųjų instrumentų orkestrų kategorijoje nominacija skirta Centro pučiamųjų orkestrui „Algupys“ ir jo vadovui.

Tobulinant įstaigos veiklą ir siekiant užtikrinti kokybišką paslaugų teikimą, net 90 % Centro meno darbuotojų kėlė kvalifikaciją įvairiuose kursuose ir seminaruose. Parengta Babtų ir Vandžiogalos kultūrinių paslaugų poreikio anketa. Apklausos duomenys susisteminti ir pristatyti svarstymui Centro tarybai. Atsižvelgiant į apklausos rezultatus, pakoreguotos kultūrinės veiklos, įkurta etnokultūros mokyklėlė jaunoms šeimoms, organizuoti naujos formos renginiai.

Pateiktos ir įgyvendintos dvi vaikų vasaros stovyklų programos. Vaikų vasaros poilsio užimtumas pasiteisino abiejose Centro aptarnaujamose seniūnijose – Babtų ir Vandžiogalos. Parengta projekto paraiška Lietuvos kultūros tarybos fondui, Kauno rajono turizmo centrui. Tikimės teigiamų rezultatų ir ruošiamės projektų įgyvendinimui.

Sausio mėnesį įkurta grupė socialiniame tinkle Facebook, į kurią įtraukti visi Babtų seniūnijos bendruomenių pirmininkai. Toje grupėje vykdytos diskusijos dėl pagrindinių kaimų švenčių, pateikti pasiūlymai metiniam renginių planui.

Šiais metais toliau buvo įgyvendinamas vienas iš pagrindinių metinės veiklos uždavinių – tęsti bendradarbiavimą su VŠĮ „Kaunas – 2022 Europos kultūros sostinė“ organizacija. Jau antrus metus tęsiamas „Babtai - šiuolaikinė seniūnija“ projektas. Stabiliai išlaikyta iniciatyvinė grupė, diskusijoms ir apklausoms sukurtos internetinės platformos, kuriose aptariami visi einamieji skubūs klausimai, derinamos veiklos. Pagrindinė projekto idėja – maisto festivalis - kartu su keliaujančia kūrybine laboratorija 2021 metais apkeliavo daugumą seniūnijos kaimų. Bendradarbiaujant su bendruomenių pirmininkais, įvairios edukacijos, grafiti menas, mažosios architektūros dirbtuvės ir renginiai vyko keturiose Babtų bendruomenėse. Finalinis ir pagrindinis renginys organizuotas tradicinės Babtų rudens šventės „Obuolinės“ metu. Šventėje dalyvavo ir ilgamečiai Babtų kultūros centro partneriai iš Latvijos, Tukums savivaldybės, Pure miestelio.

Visa projekto veikla ir metų renginių eiga buvo derinama su KEKS 2022 atstovais ir kuratoriais, parengti renginių aprašai. Projekto eiga viešinama tiek Facebook profiliuose, tiek interneto svetainėje. Apibendrinimas viešintas *15min.lt* portale.

Vandžiogaloje buvo pristatyta ir eksponuota profesionalaus dailininko Mindaugo Lukošaičio paroda, rengiamasi 2022 metų veiklos atidarymo renginiui, kuriame dalyvaus Babtų kultūros centro moterų choras „Gynia“. Šią vasarą įveiklintas Vandžiogalos miestelio parkas.

Atsižvelgiant į COVID - 19 situaciją ir karantino apribojimus, vasario mėnesį organizuotos įvairios kultūrinės akcijos pasiekė ne tik Babtų ir Vandžiogalos seniūnijų gyventojus, bet ir nukeliavo į aplinkinius miestelius, net Punsko miestą Lenkijoje. Akcijos sulaukė išskirtinio dėmesio, prie jos prisijungė privačios įmonės ir organizacijos. Spalio mėnesį organizuotos respublikinės skiautinių festivalio „Spalvų fiesta“ parodos papuošė ne tik Centrą, bet ir daugumą seniūnijos įstaigų – bibliotekas, LAMMC instituto fojė, Babtų seniūniją, Vandžiogalos laisvalaikio salę, Babtų gimnazijos erdves, privačias įmones.

Atsižvelgiant į gyventojų apklausos rezultatus, kalėdiniu laikotarpiu organizuoti naujo formato renginiai.

Šiais metais sėkmingai atnaujinta Centro svetainė ir pritaikyta ir mobiliesiems telefonams. Tikimės, kad kultūrinės veiklos informacija bus prieinama platesniam interesantų ratui.

2021 metai – aktyvaus bendradarbiavimo metai su Babtų ir Vandžiogalos seniūnijų bendruomenėmis, socialinėmis įstaigomis, išsamiai analizuojant poreikius ir jų tenkinimo galimybes. Buvo tęsiami seni ir naujai užmegzti kultūriniai ryšiai su partneriais, keičiantis tarpusavyje kūrybinėmis programomis, dalijantis gerąja patirtimi.

Šiais metais buvo organizuotos edukacinės veiklos pagal poreikius ir tematiką. Centre tęsiama klubinė veikla, Babtų bendruomenės sporto užsiėmimai, Babtų Neįgaliųjų draugijos veiklos renginiai, užsiėmimai.

Tobulinant kultūrinių paslaugų kokybę ir prieinamumą, siekiant pritraukti papildomų lėšų į kultūros centro biudžetą, sudarytos trumpalaikės nuomos sutartys su klubų vadovais. Sėkmingų projektų įgyvendinimui pasirašytos paramos sutartys su privačiais rėmėjais.

2021 m. buvo stiprinama Centro materialinė bazė: atliekami kiemo dangos keitimo, pastogės statymo darbai, perlakuotas salės parketas, sutvarkytas sanmazgas, pakeistas šildymo sistemos cirkuliacinis siurblys.

Šiais metais sulaukėme privataus rėmėjo dovanos – jau šimtą metų skaičiuojančio rojalio, kuris buvo atgabentas iš Norvegijos. Rojalis restauruotas ir prikeltas naujam gyvenimui Babtų kultūros centre.

**III. PRIORITETAI**

|  |  |  |  |  |
| --- | --- | --- | --- | --- |
| **Eil. Nr.** | **Prioritetinės veiklos tikslai** | **Veiklos priemonės** | **Įgyvendinta/neįgyvendinta** | **Pastabos** |
| 1. | Tobulinti kultūros centro infrastruktūrą ir materialinę bazę. | 1.1 Vykdyta statinių priežiūros kontrolė, apdrausti centro statiniai. | Įgyvendinta | Pagerėjusi centro materialinė bazė |
| 1.2 Atlikti Babtų kultūros centro pastogės statymo darbai. Pakeista dalies grindinio danga. Atnaujinti lietaus nubėgimo latakai. | Įgyvendinta |
| 1.3 Išanalizuota materialinės bazės poreikių visuma. | Įgyvendinta |
| 1. 4 Privačių rėmėjų dėka įsigytas rojalis. | Įgyvendinta |
| 1.5 Suremontuotas sanmazgas, pastatytas vandens šildytuvas, atnaujintas šilumos siurblys. | Įgyvendinta |  |
| 2. | Globoti ir puoselėti etninę kultūrą, vietos tradicijas ir kultūros paveldą, skatinant prieinamumą ir sklaidą. | 2.1 Suorganizuoti tradiciniai etnokultūriniai renginiai. | Įgyvendinta | Aktyvesnė etnokultūrinė veikla |
| 2.2 Suorganizuotas respublikinis tautodailės skiautinių festivalis „Minkštos spalvos“. | Įgyvendinta |
| 2.3 Įvykdytos 2 etnokultūrinės vaikų vasaros stovyklos, įkurta etnokultūros mokyklėlė šeimoms. | Įgyvendinta |
| 2.4. Aktyviai vykdytos kūrybinės etnokultūrinės edukacijos seniūnijos bendruomenėse. | Įgyvendinta |
| 3. | Sudaryti sąlygas bendruomenei dalyvauti kultūrinėje veikloje, tobulinant renginių turinį ir formą. | 3.1 Atsižvelgiant į apklausos rezultatus, buvo įtrauktos naujos veiklos ir renginiai. | Įgyvendinta | Atrastos naujos erdvės kultūrinėms veikloms |
| 3.2 Aktyviai dalyvauta konkursuose, festivaliuose, koncertinėse išvykose. | Įgyvendinta |
| 3.3 Organizuota „Aukso paukštės“ įteikimo šventė pučiamųjų orkestrui „Algupys“. | Įgyvendinta |
| 3.4 Įveiklinta Vandžiogalos laisvalaikio salės parko teritorija. | Įgyvendinta |

Glaudus bendradarbiavimas su privačiomis ir viešosiomis įstaigomis leido atrasti naujas renginių pateikimo formas, suaktyvinti vykdomos veiklos sklaidą. Sukurtos naujos erdvės padidino kultūrinių renginių saviraiškos galimybes.

**IV. PERSONALAS**

**4.1 Personalo kaita dviejų metų laikotarpiu (lyginamuoju principu)**

|  |  |  |  |
| --- | --- | --- | --- |
| **Fizinių asmenų skaičius**  **2020 m.** | **Etatų skaičius**  **2020 m.** | **Fizinių asmenų skaičius**  **2021 m.** | **Etatų skaičius**  **2021 m.** |
| 16 | 9,5 | 16 | 9,5 |

2021 metais įvyko nežymi darbuotojų kaita. Darbą pradėjo nauja režisierė ir etnokultūros specialistė. Darbuotojų poreikis: viešųjų ryšių specialistas, moterų choro akomponiatorius.

**4.2 Kvalifikacijos kėlimas, mokymai**

|  |  |  |  |  |
| --- | --- | --- | --- | --- |
| E | **Kvalifikacijos kėlimo kursų, seminarų, mokymų susistemintos temos** | **Seminaruose dalyvavusių darbuotojų skaičius** | | |
| **Iš viso** | **Iš jų** | |
| **kūrybinių darbuotojų** | **direktoriai** |
| 1. | Etnokultūriniai seminarai | 7 | 3 | - |
| 2. | Žanriniai seminarai | 20 | 6 | 1 |
| 3. | Kūrybiškumo skatinimo mokymai | 6 | 3 | 1 |
| 4. | Kvalifikacijos tobulinimo kursai kultūros centrų vadovams | 2 | 1 | 1 |
| 5. | Kompiuterinio raštingumo seminarai | 4 | 4 | 1 |

Dauguma kvalifikacijos kėlimo kursų persikėlė į virtualią erdvę, tad kai kuriems darbuotojams buvo sudėtinga prisijungti ir dalyvauti tokio pobūdžio seminaruose. Išlieka poreikis kūrybiškumo skatinimo praktinių mokymų ir kompiuterinio raštingumo kursų mažose grupėse.

**V. VEIKLOS REZULTATAI**

|  |  |  |  |  |
| --- | --- | --- | --- | --- |
| **Eil. Nr.** | **Veiklos sritis** | **Renginiai** | **Skaičius** | **Įgyvendinti rezultatai - žiūrovų skaičius** |
| 1. | Renginiai | * 1. Valstybinės šventės | 9 | 1350 |
| * 1. Mėgėjų meno kolektyvų koncertai aptarnaujamose seniūnijose | 14 | 2480 |
| 1.3 Akademiniai koncertai | 3 | 400 |
| 1.4 Etnokultūriniai renginiai | 16 | 1050 |
| 2. | Parodos | 2.1. Virtualios parodos | 4 | 3200 |
| 2.2 Tautodailės parodos | 2 | 1500 |
| 2.3 Meno mėgėjų parodos | 4 | 1800 |
| 3. | Akcijos/ iniciatyvos | 3.1 Pilietinės akcijos | 3 | 3000 |
| 3.2 Pramoginės akcijos | 8 | 1230 |
| 4. | Kitos veiklos | 4.1 Edukaciniai renginiai | 17 | 900 |
| 4.2 Virtualūs konkursai | 4 | 380 |
| 4.3. Ekspedicijos Babtų seniūnijoje | 1 | 12 |
| 4.4 Vaikų vasaros stovyklos | 2 | 110 |
| 4.5 Virtuali tinklalaidė | 5 | 700 |
| 5. | Kultūros centro organizuoti rajono renginiai (deleguoti) | 5.1 Sausio 13 – oji Sitkūnuose | - | Atšaukta dėl karantino |
| 5.2 Žalgirio mūšio minėjimas Žalgirio Pergalės parke | 1 | 350 |
| 5.3 Rudens šventė Babtuose “Obuolinės” | 1 | 1100 |

2021 m. griežtas karantinas padiktavo netradicinį darbo braižą, kuomet perėjome į pagrindinę darbo formą – darbą nuotoliniu būdu internetinėje erdvėje. Dauguma gyventojų dirbo iš namų, tad noriai įsitraukė į siūlomas virtualias akcijas, ypač vasario mėnesį organizuotą akciją “Tepražysta Vasario 16 – osios gėlės languose“. Akcija sulaukė išskirtinio dėmesio, prie jos prisijungė privačios įmonės ir organizacijos: Agro koncernas, vaistinės, parduotuvės, LAMMC institutas, Babtų, Panevėžiuko mokyklos. Į šią iniciatyvą įsitraukė ne tik Babtų seniūnija, bet ir Vandžiogala, Raudondvaris. Vasario 16 – osios gėlės nukeliavo į Punsko miestą Lenkijoje.

Šiais metais pasiūlytos naujos veiklos jaunimui – Žalgirio Pergalės parke, kartu su DJ „Konkurencija“ komanda, suorganizuota diskoteka ir pateikta jos video medžiaga iš Žalgirio Pergalės parko visuomenei. Kartu su Žalgirio Pergalės parko klubu paminėta Žalgirio mūšio metinių data.

Birželio mėnesį kartu su Sitkūnų bendruomene švetėme Jonines, Pagynėje rengėme sporto ir maisto festivalį. Panevėžiuko kaime koncertavo moterų choras „Gynia“.

Šią vasarą įveiklintas Vandžiogalos miestelio parkas. Vandžiogaliečiai galėjo mėgautis muzikiniais vasaros vakarais ,,Pasitikime savaitę su muzika”. Vasaros estradoje koncertavo Babtų kultūros centro ir Vandžiogalos laisvalaikio salės kolektyvai.

Parengtos ir įgyvendintos dvi – Babtų ir Vandžiogalos seniūnijų - vaikų vasaros stovyklų programos. Centro organizuojamas vaikų vasaros poilsio užimtumas yra tęstinis projektas, pateisinęs tėvų ir vaikų lūkesčius, bus organizuojamas ir ateityje.

Spalio mėnesį organizuotos respublikinės skiautinių festivalio „Spalvų fiesta“ parodos papuošė ne tik Babtų kultūros centrą, bet ir daugumą seniūnijos įstaigų – bibliotekas, LAMMC instituto fojė, Babtų seniūniją, Vandžiogalos laisvalaikio salę, Babtų gimnazijos erdves, privačias įmones. Ekspozicija pristatyta respublikinio skiautinių festivalio metu. Parodos autorės edukacijų metu lankytojams atskleidė skiautinių meno technikos ypatumus.

Kalėdų laikotarpiu jau antrus metus iš eilės buvo tęsiama kalėdinio muzikinio traktoriuko kelionė po Babtų seniūniją.

Užtikrinant vietos tradicijų išsaugojimą ir tęstinumą, organizuotos Atvelykio, Joninių, tradicinė Babtų rudens „Obuolinių“ šventės, Advento laikotarpio šventės. Darbą pradėjus naujai Centro etnografei, įkurta kas savaitinė etnokultūros mokyklėlė jaunoms šeimoms.

Vandžiogalos laisvalaikio salėje Atvelykio laikotarpiui sukurtos lauko dekoracijos. Greitas perėjimas nuo karantino į tiesioginį kontaktą padiktavo miestelio šventės turinį. Suorganizuotas folkloro festivalis ,,Dūzgesys”, kuriame dalyvavo folkloro kolektyvai iš Rumšiškių, Vilniaus, Kauno miesto ir Kauno rajono. Vandžiogalos laisvalaikio salės tradicija organizuoti kultūrines - edukacines išvykas vyresnio amžiaus žmonėms skatina teigiamus pokyčius bendruomenėje.

Nors pandemija diktavo savo sąlygas, Centro veiklos nenutrūko, vyko sklandžiai, privertė laviruoti, kūrybiškai spręsti iškilusius iššūkius, pasitelkus išmaniąsias technologijas.

**VI. MĖGĖJŲ MENO KOLEKTYVŲ VEIKLA**

|  |  |  |  |  |  |
| --- | --- | --- | --- | --- | --- |
| **Eil. Nr.** | **Mėgėjų meno kolektyvo pavadinimas ir kategorija** | **Dalyvių skaičius** | **Veikla įstaigoje ir KRS renginiuose (sk.)** | **Dalyvavimas konkursuose, festivaliuose, kuriuose buvo vertinama/sk.** | **Pasiekimai** |
| 1. | Pučiamųjų orkestras „Algupys“  I kategorija | 27 | 7 | 2 | Lietuvos pučiamųjų instrumentų orkestrų čempionate vario dūdų orkestrų B kategorijoje užimta III – ioji prizinė vieta. Geriausio meno mėgėjų kolektyvo Lietuvoje nominacijos „Aukso paukštė“ laureatas. |
| 2. | Liaudiškos muzikos kapela „Šventupis“  II kategorija | 17 | 4 | - | - |
| 3. | Moterų choras “Gynia” III kategorija | 24 | 6 | - | - |
| 4. | Folkloro ansamblis „Vėrupė”  III kategorija | 14 | 6 | - | - |
| 5. | Pučiamųjų orkestro „Algupys“ šokėjų grupė | 10 | 7 | Kolektyvas – neatsiejama pučiamųjų orkestro „Algupys“ dalis |  |
| 6. | Jaunimo liaudiškų šokių kolektyvas „Verpetukas“  II kategorija | 16 | 4 | - | - |
| 7. | Folkloro ansamblis „Griežlė“  II kategorija | 12 | 8 | - | - |
| 8. | Tradicinė kapelija „Griežlė”  II kategorija | 4 | 4 | - | - |

Didžiausias Babtų kultūros centro meno mėgėjų pasiekimas -  pučiamųjų instrumentų orkestrų kategorijoje „Aukso paukštės“ nominacija skirta Babtų kultūros centro pučiamųjų orkestrui „Algupys“ ir jo vadovui. Pučiamųjų orkestras pelnė ne tik aukščiausią meno mėgėjų apdovanojimą Lietuvoje, bet ir dalyvavo LBBA organizuojamame Lietuvos XXI – ajame Lietuvos pučiamųjų orkestrų čempionate. Surinkęs 72 konkursinius balus, užėmė prizinę III – iąją vietą.

2021 m. Babtų kultūros centre veikė 3 klubai: Babtų neįgaliųjų draugija, bendruomenės sportiniai užsiėmimai, suagusiųjų pramoginių šokių klubas “Gija”. Savo veiklą sėkmingai tęsė Centro roko grupė “Laikas” ir dailės studija “Z’. Vandžiogalos laisvalaikio salėje veikė Zumbos ir Pilateso treniruotės, etnokultūrinės krypties vaikų klubas “Ratas”.

**VII. DALYVAVIMAS VŠĮ „KAUNAS 2022“ PROGRAMOJE**

**7.1.** **Aprašomoji dalis**

Jau antrus metus tęsiamas „Babtai - šiuolaikinė seniūnija“ projektas. Toliau vystoma pagrindinė projekto idėja – Babtų pažintinis takas ir maisto festivalis. 2021 metai – įžanga į finalinius KEKS 2022 metus, tad daugiau orientuotasi į mažesnius vietos bendruomenėse organizuojamus renginius ir edukacijas. Vasario mėnesio eigoje keturiose Babtų seniūnijos bendruomenėse – Sitkūnuose, Pagynėje, Panevėžiuke ir Stabaunyčiaus kaime - sukurti ir pastatyti pažintiniai stendai. Juose atsispindi vietos istorijos ir legendos, eksponuojamos foto nuotraukos. Parengtas veiklų planas ir jis įgyvendintas – įžanginiai maisto festivalio renginiai birželio mėnesį vyko Sitkūnuose, liepos mėnesį – Panevėžiuke, rugpjūtį – Pagynės kaime. Finalinis ir pagrindinis renginys organizuotas tradicinės Babtų rudens šventės „Obuolinės“ metu.

Grafiti menininkas Gabrielius Žvirblis, atsižvelgdamas į bendruomenių poreikius, vietos istorijas ir apklausos rezultatus, parengė vieną bendrą bendruomenių piešinių eskizą, kurio atskiros detalės grafiti meno būdu nupieštos ant Sitkūnų, Pagynės, Panevėžiuko, Babtų pasirinktų pastatų sienų.

Edukacijoms ir renginiams vykdyti įrengtas projekto simboliu tapęs troleibusas. Projekto eiga viešinama tiek Facebook profiliuose, tiek interneto svetainėje. „Kaunas 2022“ komandos projektas  „Kaunas – Europos kultūros sostinė 2022“ aplankė Vandžiogalą. Juk tai ne tik buvęs daugiatautis miestelis su gausia žydų bendruomene, bet ir Česlovo Milošo šeimos narių gimtinė. Projekto metu profesionalus menininkas pristatė savo piešinių parodą „Gyvenimai. Vandžiogala“. Autorius parodą kūrė ištyrinėjęs Vandžiogalos miestelio gyvenimą ir vietos dvasią – kraštovaizdį, istoriją ir žmones. Parodos pristatymo metu lankytojai klausėsi "Bix" būgnininko muzikinio performanso. Aktyviai rengiamasi 2022 metų atidarymo renginiui, kuriame dalyvaus Babtų kultūros centro moterų choras „Gynia“.

Dalyvauta KEKS organizuotuose „Vizualinio mąstymo metodai“ mokymuose.

**7.2. Rezultatai**

|  |  |  |
| --- | --- | --- |
| Veiklos | | Babtų kultūros centras |
| 1. | Projekto pavadinimas | Babtai – Šiuolaikinė seniūnija |
| 2. | Lankytojų (žiūrovų skaičius): | 1400 |
| 3. | Dalyvių skaičius | 60 |
| 4. | Menininkų, (kitų profesionalių kūrybininkų) įsitraukusių į veiklas | 4 |
| 5. | Renginių skaičius: | 6 |
| 6. | Veiklų skaičius: | 32 |
| 7. | Komunikacijos priemonėm pasiektų asmenų skaičius: | 4000 |
| 8. | Sukurti produktai (renginiai ar meno objektai) | Grafiti meno piešiniai, paremti vietos bendruomenių istorijomis – 4  Mobilios kūrybinės laboratorijos kūrimas kartu su bendruomene – 1  Odos dirbinių ir mandalų kūrimas bendruomenėse – 12  Maisto festivalis Babtuose “Obuolinių” šventės metu – 1  Bendruomenės legendų dėlionės vizualizacijos sukūrimas – 1  Renginiai seniūnijos kaimuose – 3  Profesionalaus dailininko Mindaugo Lukošaičio tapybos darbų paroda Vandžiogalos laisvalaikio salėje – 1 |
| 9. | Dalyvavimas „Kaunas 2022“ programose (renginiai, konferencijos, komandiruotės, mokymai ir pan.) dalyvių sk. | 2 konferencijos  „Vizualinio mąstymo metodai“ mokymai – 16 valandų  Dalyvavimas Fluxus Labas festivalyje – 1  Joninių šventė Sitkūnuose – 120  Babtų tradicinė rudens šventė “Obuolinės” – 1200  Komunikacinė sklaida  Laimės dienos organizavimas Babtuose ir Vandžiogaloje |

**VIII. BIUDŽETO PROGRAMOS ĮGYVENDINIMAS, MATERIALINĖS BAZĖS STIPRINIMAS**

**8.1. Finansavimas, jo šaltiniai, įstaigos turtas:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **Savininko teises ir pareigas įgyvendinančios institucijos (steigėjo) skirtos lėšos (Eurais)** | | | | | | **Gautos lėšos (Eurais)** | | | |  |
|  | iš viso | darbo užmokesčiui (neatskaičiavus mokesčių) | | veiklai | infrastruktūrai išlaikyti | ilgalaikiam materialiajam turtui atnaujinti ar įsigyti | pajamos už teikiamas paslaugas | regioninių kultūros projektų („Tolygi raida") lėšos | lėšos iš privačių rėmėjų | neformalaus ugdymo krepšelio lėšos | Iš viso gautos lėšos |
| gautos lėšos (2+4+5+6) | iš viso | Iš jų kultūros ir meno darbuotojams |  |
| 1 | 2 | 3 | 4 | 5 | 6 | 7 | 8 | 10 | 11 | 12 |
| Kauno rajono Babtų kultūros centras | 194991,00 | 138790,00 | 20767 | 19559,00 | 35642,00 | 1000 | 641 |  | 1247 | 1400 | 288 |

Visas suplanuotas 2021 metų centro biudžetas sėkmingai panaudotas. Gautas papildomas finansavimas iš privačių rėmėjų, trumpalaikių ir ilgalaikių nuomos paslaugų sutarčių.

**8.2 Materialinės bazės stiprinimas**

|  |  |  |  |  |
| --- | --- | --- | --- | --- |
| **Eil. Nr.** | **Įsigytos priemonės/ paslaugos** | **Skirtos iš biudžeto lėšos**  **Eur** | **Kitos lėšos** | **Bendra suma**  **Eur** |
| 1. | LED šviestuvai | 260,63 |  | 260,63 |
| 2. | Rojalis |  | Privataus rėmėjo dovana |  |
| 3. | Nešiojamas kompiuteris | 800,00 |  | 800,00 |
| 4. | Belaidis spausdintuvas | 400,00 |  | 400,00 |
| 5. | Bevielis mikrofonas | 60,00 |  | 60,00 |
| 6. | Banketiniai stalai |  | 441,92 eur. | 441,92 |
| 7. | Interneto svetainės sukūrimas | 1815,00 |  | 1815,00 |
|  | | | | **Iš viso: 3777,55** |

Pateiktos paraiškos dėlilgalaikio turto įsigijimo ir jų finansavimas suteikė galimybę atnaujinti kultūros centro technines galimybes ir pagerinti darbuotojų darbo sąlygas. Privataus rėmėjo dovana – instrumentas rojalis – didelis indėlis į centro kultūrinės veiklos plėtrą.

**8.3 Remontas**

|  |  |  |  |
| --- | --- | --- | --- |
| **Eil. Nr.** | **Atlikti darbai** | **Skirtos lėšos iš biudžeto** | **Kitos lėšos** |
| 1. | Babtų kultūros centro salės parketo šlifavimas ir lakavimas | 1000,00 |  |
| 2. | Trinkelių klojimo darbai stoginės teritorijoje | 9803,36 |  |
| 3. | Babtų kultūros centro kiemo statinio – terasos įrengimas | 8317,27 |  |
| 4. | Santechnikos remontas, šilumos siurblio pakeitimas, radiatorių pakeitimas Vandžiogalos laisvalaikio salėje | 1143,55 |  |
|  | | | **Iš viso: 20264,18** |

2021 metais atlikti remonto darbai vizualiai pakeitė jau esamas erdves ir paskatino organizuoti naujų formų renginius. Centro pastatas tapo patrauklesnis, šiltesniu metų laikotarpiu kultūriniams poreikiams ir veikloms išnaudota terasa pakeitė ir renginių turinį. Atnaujintas salės parketas, suremontuotas sanitarinis mazgas suteikė estetiškesnį vaizdą pastato erdvėms.

**IX. PROJEKTINĖ VEIKLA**

|  |  |  |  |  |  |
| --- | --- | --- | --- | --- | --- |
| **Eil. Nr.** | **Projekto pavadinimas ir finansavimo programa (pavadinimas-visi teikti projektai fondams)** | **Gautas finansavimas, parama, Eur** | **Savivaldybės dalis, Eur (jeigu buvo)** | **Bendra lėšų suma** | **Į projekto veiklas įtrauktų žmonių skaičius** |
| 1. | Vaikų vasaros stovykla “Vasaros paletė” – KRS | 700,00 | 700,00 | 700,00 | 70 |
| 2. | Vaikų vasaros stovykla “Vasaros spalvos” – KRS | 700,00 | 700,00 | 700,00 | 70 |
| 3. | Babtų šiuolaikinių seniūnijų projektas | 6000,00 |  | 6000,00 | 3500 |
|  | | | | | **Iš viso: 7400,00** |

2021 metais parengti ir teikti keturi Lietuvos kultūros tarybai projektai. Iš jų du - “Muzikinės terapijos penktadieniai“ ir „Meno ir žmogaus harmonija“ - inicijuoti Centro, du - „Žolynų dūzgesys“ ir „Mano kūrybiškas laisvalaikis“ - Vandžiogalos laisvalaikio salės. Projektai įvertinti gera balų suma, bet nefinansuoti. Babtų šiuolaikinių seniūnijų projektas tęstinis, bus vykdomas ir 2022 metais. Finansuotos dvi etnokultūrinės krypties vaikų vasaros stovyklos, kurios buvo įgyvendintos Babtuose ir Vandžiogaloje.

Pateikta paraiška Kauno rajono turizmo centro inicijuotam konkursui „Sukurk maršrutą turistui savo seniūnijoje“, parengtas projektas Lietuvos kultūros tarybai. Rezultatų laukiama 2022 metais.

**X. TARPINSTITUCINIS BENDRADARBIAVIMAS**

Centras bendradarbiauja su kaimyninėmis ir užsienio institucijomis, kurios padeda įgyvendinti projektus, suorganizuoti renginius bei koncertus. Bendros veiklos organizuojamos su Babtų seniūnija, Vandžiogalos seniūnija, Babtų klebonija, Babtų ir Vandžiogalos gimnazijomis ir ikimokyklinio ugdymo įstaigomis, LAMMC Babtų institutu, Kauno rajono muziejaus Babtų kraštotyros filialu, Pagynės, Panevėžiuko, Sitkūnų, Babtų bendruomenėmis, Žalgirio Pergalės parko klubu, Babtų seniūnijos ūkininkais. Pasirašytos paramos suteikimo sutartys su vietos verslininkais – UAB „Salprone“, UAB „Agro koncernas“. Bendri projektai įgyvendinami su Panevėžio rajono, Kėdainių kultūros centrais, Lietuvos pučiamųjų orkestrų asociacija. Toliau tęsiamas ilgametis bendradarbiavimas su Latvijos Tukums savivaldybės Pure miestelio kultūros centru, Lenkijos Punsko miesto lietuvių bendruomene. Centre veikia III – iojo amžiaus universitetas, veiklą tęsia Babtų neįgaliųjų draugija.

**XI. PROBLEMOS IR JŲ SPRENDIMAI**

|  |  |  |  |  |
| --- | --- | --- | --- | --- |
| **Eil. Nr.** | **Problema** | **Priemonės, kokių buvo imtasi jai spręsti** | **Pasiekti teigiami pokyčiai dėl priemonių įgyvendinimo** | **Jeigu neišspręsta, kokių toliau veiksmų bus imamasi** |
| 1. | Babtų kultūros centro pastato išorė ir kiemo danga neatitinka saugos reikalavimų ir atrodo neestetiškai. | Atlikta statinio priežiūros apžiūra.  Pateikta paraiška kultūros, švietimo ir sporto skyriui. | Pastatai apdrausti.  Parengta remonto sąmata. |  |
| 2. | Šildymo sezono metu Centro pastatas, kuriame taip pat yra įsikūrusi biblioteka, dziudo klubas, atšąla iki 13 laipsnių. | Sudaryta pastato apšildymo sąmata.  Pateikta paraiška kultūros, švietimo ir sporto skyriui. | Žiemos sezono metu uždarytos ventiliacinės angos.  Viename kabinete pastatytas šildymo kondicionierius. | Neišsprendus šildymo problemos, planuojama pastatyti du šildymo kondicionierius didžiojoje salėje. |
| 3. | Vandžiogalos laisvalaikio salėje įgarsinimo pultas yra netinkamoje ir nesaugioje vietoje, būtini atlikti įgarsinimo vietos perkėlimo darbai. | Parengta darbų ir priemonių įsigijimo sąmata. Rengiama paraiška. | Imamasi papildomų saugos priemonių. |  |
| 4. | Netolygūs pastoviosios atlyginimo dalies koeficientai centro darbuotojams. | Motyvuoti darbuotojai paskirstant kintamąją atlyginimo dalį.  Skirtos priemokos iš sutaupyto biudžeto. | Tolygiau paskirstyta atlyginimo kintamoji dalis.  Už papildomai atliktus darbus metų eigoje bus paskirtos priemokos. |  |
| 5. | Trūksta išmaniųjų technologijų specialisto ir moterų choro akomponiatoriaus. | Panaudojant biudžeto lėšas, perkamos specialistų paslaugos. | Išmaniųjų technologijų sritį kuruoja nespecialistas.  Akomponiatoriaus paslaugos perkamos pagal koncertų poreikį. | Sudarytos sutartys su paslaugų tiekėjais. |
| 6. | Vandžiogalos laisvalaikio salės tarnybinio įėjimo laiptai sutrupėję, betonas įtrūkęs. Neatitinka saugos reikalavimų. | Sudaryta remonto sąmata.  Pateiktas raštas kultūros, švietimo ir sporto skyriui. | Laikinai apribotas naudojimasis tarnybiniu įėjimu. | Paženklinta ir stop juosta apjuosta nesaugi teritorija. |

**XII. TIKSLAI IR UŽDAVINIAI 2022 METAMS**

|  |  |  |  |
| --- | --- | --- | --- |
| **Eil. Nr.** | **Prioritetiniai tikslai** | **Numatomi uždaviniai** | **Siektini rodikliai** |
| 1. | Kokybiškai vykdyti finalinių metų projekto „Babtai – Šiuolaikinė seniūnija“ renginius ir veiklą. | 1.1 Kokybiškai ir novatoriškai organizuoti finalinius Šiuolaikinių seniūnijų renginius. | Inicijuoti projekto partnerių susitikimus, diskusijas.  Parengti finalinio renginio scenarinį planą.  Pasitelkti visas įmanomas komunikacijos priemones, parengti pranešimus spaudai.  Įveiklinti kūrybinę laboratoriją ir pristatyti finaliame renginyje.  Suorganizuoti maisto festivalį “Naktipiečiai” Žalgirio Pergalės parke. |
| 1.2 Toliau sėkmingai plėsti bendradarbiavimą su vietos bendruomenėmis bei įstaigomis. | Įtraukti įstaigas ir organizacijas į finalinių metų projekto veiklas.  Ieškoti privačių rėmėjų, naujų partnerių, sudaryti bendradarbiavimo sutartis su jais.  Suorganizuoti padėkos akcijas ir koncertus rėmėjams ir partneriams. |
| 1.3 Bendradarbiaujant su regioninių partnerysčių koordinatoriais, užtikrinti naujų veiklų vyksmą Vandžiogalos seniūnijoje. | Pasitelkiant komunikacines priemones, visus renginius, vyksiančius Vandžiogalos miestelyje, aktyviai viešinti ir dalintis KEKS 2022 veiklos sklaida Kauno rajone.  Turimais materialiniais ir kultūriniais ištekliais prisidėti prie KEKS 2022 programos vykdymo. |
| 2. | Tobulinti vietos tradicinius renginius, pasitelkiant savanorystę. | 2.1 Ieškoti naujų tradicinių kultūros centro ir laisvailaikio salės renginių organizavimo formų. | Išanalizuoti tradicinių renginių poreikį seniūnijose.  Pakeisti renginių turinį.  Pasitelkti savanorių pagalbą. |
| 2.2 Gerinti kultūros centro darbuotojų darbo sąlygas. | Įsigyti trūkstamų muzikos instrumentų, garso ir apšvietimo įrangos.  Įsigyti fotoaparatą centro veiklos viešinimui.  Suteikti sąlygas darbuotojams kelti kvalifikaciją. |
| 2.3 Stiprinti kolektyvų materialinę bazę. | Atlikti kolektyvų materialinės bazės poreikių analizę.  Pateikti dviejų kolektyvų – folkloro ansamblio „Vėrupė“ ir tautinių šokių kolektyvo „Verpetukas“ - paraiškas dėl tautinių kostiumų įsigijimo.  Sudaryti sąlygas kolektyvų koncertinėms išvykoms, vykdyti pirkimus transporto išlaidoms padengti. |
| 3. | Skatinti ir remti meno mėgėjų kolektyvus, įtraukti jaunimą į kultūros centro veiklas. | 3.1. Skatinti ir remti mėgėjų meno kūrybinę veiklą. | Pritraukti naujus narius į meno mėgėjų kolektyvų veiklą, aktyviai viešinant jų pasiekimus internetinėje erdvėje.  Aktyvinti ir skatinti etnokultūros kartų mokyklėlę Babtų kultūros centre.  Organizuoti klubinę veiklą pagal gyventojų poreikius, suderinti salės užimtumo grafiką.  Vykdyti aktyvias koncertines išvykas.  Pritraukti gyventojus į savanorystės veiklą. |
| 3.2 Sudaryti sąlygas profesionalaus meno sklaidai. | Organizuoti profesionalios muzikos koncertus, parodas ir spektaklius Babtuose ir Vandžiogaloje.  Palaikyti ir stiprinti ryšius su profesionaliais menininkais. |
| 3.3.Tobulinti paslaugų efektyvumą, patrauklumą bei prieinamumą. Užtikrinti informacijos sklaidą. | Perkelti ir atnaujinti Babtų kultūros centro facebook profilį – iš asmeninės paskyros į visuomeninės organizacijos puslapį.  Plėtoti bendradarbiavimą su žiniasklaidos tinklais, radijo stotimis, siekiant populiarinti Babtų kultūros centro veiklą.  Aktyviai skleisti informaciją atnaujintoje Babtų kultūros centro svetainėje, kuri yra pritaikyta ir mobiliesiems telefonams. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_